Virallinen lehti nro C 109 , 01/05/1995 s. 0158



A4-0068/95 Päätöslauselma komission tiedonannosta neuvostolle ja Euroopan parlamentille koskien erityistä tukiohjelmaa rauhan ja sovinnon aikaansaamiseksi Pohjois- Irlannissa sekä ilmoitusluonnoksesta jäsenmaille, jossa esitetään suuntaviivat aloitteelle, joka toteutetaan osana erityistä tukiohjelmaa rauhan ja sovinnon aikaansaamiseksi Pohjois-Irlannissa ja Irlannin tasavallan raja-alueiden kreivikunnissa Euroopan parlamentti, joka - ottaa huomioon komission tiedonannon neuvostolle ja Euroopan parlamentille (KOM(94)0607 - C4-0267/94), - ottaa huomioon komission tiedonannon jäsenmaille (SEC(95)0279 - C4-0084/95), - ottaa huomioon aluepoliittisen valiokunnan mietinnön ja maaseutua ja maaseudun kehittämistä käsittelevän valiokunnan, budjettivaliokunnan, talous- ja raha-asioita sekä teollisuuspolitiikkaa käsittelevän valiokunnan ja sosiaali- ja työllisyysasiain valiokunnan lausunnot (A4-0068/95), 1. Suhtautuu myönteisesti siihen, että komissio reagoi nopeasti väkivaltaisuuksien päättymiseen Pohjois-Irlannissa sekä Essenissä kokoontuneen Eurooppa-neuvoston päätökseen tukea erityistä yhteisöaloitetta pysyvän rauhan aikaansaamisen helpottamiseksi; 2. Pitää rohkaisevana ehdotusta kehittää ja suunnata Euroopan unionin politiikkaa kohti Pohjois-Irlantia ja sen rajakreivikuntia niiden yhteisöjen avustamiseksi, joihin selkkaus on pahiten vaikuttanut; 3. Tukee painotusta edistää kasvua ja työllisyyttä, sosiaalisen syrjäytymisen estämistä, kaupunki- ja maaseutualueiden uudistamista, rajoja ylittävää yhteistyötä sekä teollista kehitystä; 4. Suhtautuu myönteisesti laajalle ulottuvaan paikallisviranomaisten, liike- elämän, ammattijärjestöjen, vapaaehtois- ja muiden järjestöjen kuulemiseen ja toivoo, että tällainen kuuleminen tulee olemaan yhteisöaloitteiden pysyvä piirre; 5. Korostaa tarvetta ilmaista selkeästi ohjelman erityislaatuinen ja erillinen luonne ja erityisesti kunnioittaa toissijaisuusperiaatetta; 6. Tunnustaa ne edut, joita saadaan EU:n ja muiden täydentäviä aloitteita Irlannissa toteuttavien järjestöjen välisestä yhteistyöstä; 7. Pyytää komissiota ja neuvostoa varmistamaan, että olemassa olevat EU:n ohjelmat pannaan nopeasti täytäntöön; 8. Korostaa tarvetta koordinointiin tämän yhteisöaloite-ehdotuksen ja muiden alueella toteutettavien rakenteellisten toimenpiteiden välillä, joiden rahoitukseen unioni osallistuu; 9. Pyytää komissiota järjestämään teknistä apua yhteisöille ja järjestöille niiden valmistellessa hankkeita, joita on tarkoitus toteuttaa aloitteen puitteissa; 10. Tukee tavoitetta varmistaa, että ohjelmasta on hyötyä kaikille yhteisöille Pohjois-Irlannissa sekä Pohjois-Irlannin ja rajakreivikuntien välillä tasapuolisesti ja oikeudenmukaisesti keskittyen alueisiin ja väestöryhmiin, jotka ovat kokeneet suurimpia menetyksiä; 11. Korostaa, että aloitteen suunnittelussa ja täytäntöönpanossa on kunnioitettava syrjimättömän työhönoton ja tasa-arvoisten mahdollisuuksien periaatteita; 12. Ehdottaa, että kaikkien Pohjois-Irlannin hyväksi käynnistettävien tukihankkeiden olisi edistettävä suurempaa tietoisuutta luonnollisen ja rakennetun ympäristön säilyttämisen tarpeesta; 13. Tunnustaa, että erityisaloite on erityisen innovatiivinen ehdotus ja toivoo siksi, että siinä yhdistyisivät tehokas talousarvion valvonta ja joustava hallinto; 14. Muistuttaa, että vuoden 1995 budjettiesityksen ensimmäisessä käsittelyssä parlamentti hyväksyi äänestyksessä Pohjois-Irlannin rauhanprosessin edistämiseksi myönnettyjen määrärahojen lisäämisen sillä edellytyksellä, että rahoitusnäkymät tarkistettaisiin; 15. Toteaa, että rahoitusnäkymien tarkistaminen mahdollisti kategorian 2 enimmäismäärän korottamisen 200 miljoonalla eculla, mikä puolestaan mahdollisti rauhan ja sovinnon edistämisohjelman rahoittamisen tämän summan rajoissa; 16. On budjettivallan käyttöön osallistuvana elimenä varautunut tämän ohjelman määrärahojen korottamiseen, ja pyytää komissiota esittämään rahoitusnäkymien tarkistuspyyntöä vastaavasti; 17. Pyytää komissiota, rahoitusnäkymien tarkistuksen puuttuessa, tarkistamaan rahoitusta koskevan selvityksen sisällön varainhoitoasetuksen 3 artiklan mukaisesti; 18. Pyytää, että neljän kuukauden määräaika ehdotusten antamiselle olisi korvattava kahden kuukauden määräajalla (kohta 14); 19. Aikoo antaa lausunnon muista mahdollisista komission ehdotuksista koskien erityistä yhteisöaloitetta; 20. Kehottaa puhemiestään välittämään tämän päätöslauselman neuvostolle ja komissiolle.